Predkladacia správa

Finančné memorandum (FM) Národného programu Phare 2002 (ďalej národný program) je súčasťou aktivít predvstupovej pomoci poskytovanej Slovenskej republike zo strany Európskej únie. 
Finančná podpora Európskej komisie (EK) v rámci národného programu v roku 2002 predstavuje pre Slovensko 57,1 MEUR (2,4 mld. Sk pri kurze 42 SKK/1 Euro). Kontraktačná doba aktivít v rámci národného programu končí 30. novembra 2004, doba na vyplatenie projektových aktivít končí 30. novembra 2005. 
Programovací cyklus národného programu začal v októbri 2001. Konečné verzie projektov boli predložené Európskej komisii v máji 2002.  Správa o projektoch programu Phare predkladaných Európskej komisii v rámci prípravy finančného memoranda národného programu Phare bola vládou SR schválená uznesením vlády SR č. 887 na rokovaní dňa 21. augusta 2002. Riadiaci výbor programu Phare Európskej komisie v Bruseli schválil národný program pre SR na svojom septembrovom zasadnutí.
Z predloženého finančného memoranda vyplýva, že Európska komisia v národnom programe podporí 23 projektov. Cieľom komponentu harmonizácie s acquis communautaire a budovania inštitúcií v hodnote 32,6 MEUR, ktorý je podporený 17 projektmi, je oblasť posilňovania inštitucionálnych a administratívnych kapacít, ochrana menšín, posilňovanie dohľadu nad finančným trhom, poľnohospodárstvo, štatistika, životné prostredie a spravodlivosť a vnútorné vzťahy. Národný program zahrňuje aj jeden program, určený na finančný podiel Phare na účasti SR v komunitárnych programoch vo výške 8,0 MEUR.
Komponent sociálnej a ekonomickej súdržnosti bude podporený 5 projektmi, v hodnote 16,5 MEUR, z ktorých jeden má za cieľ konsolidáciu inštitucionálneho rámca a zvyšovanie administratívnych kapacít pre programovanie, implementáciu a monitorovanie štrukturálnych fondov. Ďalšie štyri projekty sú grantové schémy, cieľom ktorých je rozvoj priemyslu, rozvoj turistiky, rozvoj ľudských zdrojov ako aj miestny a regionálny rozvoj.
Popri schválených projektoch je v národnom programe vyčlenená rezerva pre budovanie inštitúcií vo výške 2,0 MEUR, ktorá by sa mala využívať na špeciálne urgentné a nepredvídané potreby identifikované počas prístupových rokovaní, počas spoločných partnerských hodnotení (Peer Review) alebo majú vysokú prioritu. Tento program by mal byť využitý pri implementácii aquis, posilňovaní inštitucionálnych a operatívnych kapacít verejnej správy z pohľadu jej budúcej úlohy v implementácii právneho rámca Európskej únie a rozvoj ľudských zdrojov v inštitúciách verejnej správy relevantných pre implementáciu EÚ aquis. Tento program môže byť čerpaný rôznou formou v súlade s pravidlami Európskej únie ( twinning, twinning light alebo technická asistencia).
Predkladaný materiál je prekladom návrhu predmetného finančného memoranda. V prílohe je anglická verzia dokumentu, ktorej znenie je záväzné.
Vzhľadom na to, že správa o projektoch programu Phare 2002 už bola predmetom rokovania vlády SR (21.8.2002) a toto finančné memorandum je s ňou v súlade, nebolo predmetom medzirezortného pripomienkového konania. Materiál  bol prerokovaný dňa 17.12.2002 na Ministerskej rade vlády SR pre európsku integráciu ako poradného orgánu vlády SR.